als_Latn dik_Latn sag_Latn
Katër herë kampioni i botës nuk i premton besnikëri skuderisë austriake dhe lë të hapur mundësinë për t’u larguar
Andi TANKU
Në Çmimin e Madh të Singaporit, Sebastian Fetel do të duhet të përballojë dy çështjet më të nxehta të momentit: Limitimin e mesazheve në radio dhe zërat e merkatos që e shohin atë larg Red Bullit. “Do të ndalohen disa komunikime nga bokset drejt pilotëve, sepse shumë gjëra komandohen nga jashtë”, pohon piloti gjerman.
Ai vazhdon më pas të flasë për situatën që po kalon te Red Bulli dhe thashethemet që e shohin atë larg skuderisë austriake. “Ky sezon nuk shkoi ashtu siç e prisnim dhe jemi të zhgënjyer. Duhet të reagojmë. Me këtë skuderi kam një marrëdhënie të shkëlqyer. Jam pjesë e Red Bullit që kur kam qenë 12 vjeç. Ka qenë kjo mosha kur vendosa për herë të parë kaskën e kësaj makine, por është e pamundur të kuptojmë çdo të ndodhë në të ardhmen. Më duket e pamundur që të parashikohet një gjë e tillë”, shprehet Fetel për mediet italiane. Së fundmi qarkullojnë zërat që e shohin si të mbyllur marrëveshjen e shkëmbimit Fetel-Alonso, ndërsa katër herë kampioni i botës i përgjigjet me një frazë inteligjente që shmang pyetjen mbi këtë çështje: “Di vetëm të them se asgjë nuk ka ndryshuar në atë çka unë ndjej për këtë skuderi dhe nuk mendoj se duhet të ndryshojë diçka”.
Alonso për largimin e Montezemolos: Për mua s’ndryshon asgjë
“Ai ka qenë një person i suksesshëm, por ndryshimet janë bërë për t’u përmirësuar”
Xhiroja e 14-të e Formula 1 këtë sezon do të zhvillohet në Singapor, ndërsa Fernando Alonso duket i lodhur nga zërat që e shohin larg Ferrarit dhe shprehet se nuk gjendet as larg dhe as afër skuderisë së kuqe. Por tema e ditëve të fundit është largimi i presidentit Luka di Montezemolo i ndjekur nga Marmorini dhe Domenikali, ndërsa në krye të “kokëkuqes”, tashmë e në vijim do të jetë Serxho Markione. “Është e vërtetë që kanë ndodhur shumë ndryshime dhe ndoshta do të ketë edhe të tjera”, tregon Fernando Alonso për reporterët e huaj, duke vazhduar: “Montezemolo ka arritur shumë suksese, por këto ndryshime kanë ndodhur për t’u përmirësuar.
I uroj suksese në projektet e tij të reja. Markione? E kam takuar dhe më ka karikuar për të qenë gati për sfidën e radhës”. Më pas, piloti spanjoll hedh poshtë zërat që e shohin atë larg Ferrarit. “Çdo të enjte duhet të përgënjeshtroj thashethemet që vijnë në adresën time, por po nis të mësohem me këtë gjë. Nëse duhet të them diçka do ta bëj personalisht pas disa javësh dhe shumë njerëzve nuk do t’iu pëlqejë. Por nuk shkon kur këto zëra qarkullojnë në Itali.
Është mëkat, sepse nuk e ndihmojnë Ferrarin, që është edhe arsyeja pse punojmë këtu. Kam pasur një bashkëpunim të ngushtë me skuderinë, mundohem të ruaj atmosferën pozitive brenda grupit. Por në fund vijnë zëra të tillë. Megjithatë e përsëris se do të jem unë ai që do të jap përgjigjen përfundimtare”, deklaron piloti spanjoll i Ferrarit.
ZHGËNJIMET- Për sa i përket mundësisë së triumfit të “kokëkuqes” në rrugët e Singaporit, Alonso është pesimist. “Këtu kam arritur 5 podiume në 6 gara dhe kam triumfuar 2 herë. Por këtë sezon duhet të kushtëzohemi prej potencialit më të limituar dhe jemi më të përqendruar drejt kampionatit të ardhshëm. Megjithatë do të bëjmë të pamundurën për të dhënë më të mirën”, shprehet Fernando Alonso.
LIMITIMI I KOMUNIKIMIT NË RADIO- Më pas, piloti spanjoll i Ferrarit ka dhënë mendimin e tij për sa i përket rregullave të reja që kanë të bëjnë me limitimin e mesazheve nga bokset në drejtim të pilotëve në pistë. “Është një normë që krijon pritshmëri të kota. Është e njëjta gjë sikur një trajner futbolli ose basketbolli të mos u japë udhëzime lojtarëve të tij. E përdorim komunikimin në radio për të sistemuar dhe përmirësuar makinën, ose për motive sigurie, por jo për mënyrën se si duhet të drejtojmë makinën. Megjithatë është një rregull që iu vendoset të gjithëve dhe gjërat nuk është se do të ndryshojnë shumë”, përfundon Fernando Alonso.
RAIKONEN- Piloti finlandez i Ferrarit e interpreton kështu rregullin e vendosur së fundmi nga ana e FIA-s: “Unë nuk flas shpesh në radio, ose kur e bëj një gjë të tillë them vetëm pak gjëra. Por, situata mund të komplikohet nëse do të evidentojmë probleme në makinë, një moment në të cilin të gjithë pilotët kërkojnë asistencën e inxhinierëve nga bokset, për të marrë prej tyre zgjidhjen. Megjithatë, një rregull i tillë është vendosur dhe tashmë duhet të mësohemi”. Në vazhdim, Kimi Raikonen flet edhe për ndryshimet në kryesinë e skuderisë së kuqe, kur deklaron: “Nuk e di se si do të jetë e ardhmja pa Montezemolon. Këtë do ta tregojë koha. Gjërat ndryshojnë në jetë dhe ato ndodhin për mirë. Të paktën kështu e mendoj. Për sa i përket këtij sezoni mund të shtoj se kemi hasur shumë probleme, të cilat nuk i mendonim se do të na ndodhnin. Po bëj të pamundurën për t’u ambientuar me makinën pas atyre vështirësive që pata në fillim të kampionatit”.
Masa inkurajon Uilliamsin: Red Bulli nuk është i pakapshëm
Felipe Masa ishte protagonist i “i heshtur” në garën e fundit të Formula 1, ku në Çmimin e Madh të Italisë u rendit në vendin e tretë. Uilliams këtë sezon është duke zhvilluar një paraqitje mbresëlënëse dhe është në ndjekje të Red Bullit për vendin e dytë. Edhe pse diferenca me skuderinë austriake është 95 pikë, piloti brazilian ka besim se ajo mund të rikuperohet dhe Uilliams të renditet në vendin e dytë në klasifikimin e përgjithshëm për konstruktorë. “Kërkojmë që të jemi protagonistë në çdo garë.
Në këtë kampionat, gjithçka ndryshon me shpejtësi dhe mund të ndodhë që “sa hap e mbyll sytë” të gjendesh në luftë për vendin e dytë. Kemi zhvilluar një sezon pozitiv dhe po punojmë në maksimumin tonë për t’u përmirësuar edhe më tepër. Kjo eksperiencë do të na shërbejë edhe për sezonin e ardhshëm”, shprehet Felipe Masa për reporterët në Singapor, ndërsa vijon me komentin mbi paraqitjen e tij në garën e Monzës: “Ishte një garë që më kënaqi pa masë. U përgatita shumë gjatë javës dhe arrita të kryej një garë pa shumë gabime. Por në Singapor do të jetë më e vështirë. Këtu nuk mund të kesh avantazhet që të jep pista e Monzës. Kjo pasi ajo e Singaporit nuk është e përshtatshme për makinën tonë. Shpresojmë të jemi kompetitivë dhe të përfundojmë në zonën e podiumit”.
als_Latn fuv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn